รายงานพิเศษ เดินหน้าอาเซียน "ไทยรับตำแหน่งประธานอาเซียน"
ไทยพร้อมทำหน้าที่ประธานอาเซียน ในปี 2562 ต่อจากสาธารณรัฐสิงคโปร์ ภายใต้แนวคิด “ร่วมมือ ร่วมใจ ก้าวไกล ยั่งยืน”  มุ่งมั่นเชื่อมโยงภูมิภาคอาเซียนอย่างไร้รอยต่อ เพื่อประโยชน์ของประชาชนเป็นหลัก

หลังจากอาเซียน ซึ่งประกอบด้วย 10 ประเทศ ได้แก่ บรูไนฯ กัมพูชา อินโดนีเซีย ลาว มาเลเซีย เมียนมา ฟิลิปปินส์ สิงคโปร์ ไทย และเวียดนาม  ได้เข้าสู่การเป็นประชาคมอาเซียนในปี 2558  อาเซียนได้จัดทำแผนงานประชาคมอาเซียน ที่เรียกว่า AEC Blueprint 2025 เพื่อกำหนดทิศทางการรวมกลุ่มทางเศรษฐกิจของอาเซียนในระยะ 10 ปี (2559-2579) มุ่งเน้นการเพิ่มประสิทธิภาพการรวมกลุ่มและรับมือต่อประเด็นท้าทายใหม่ๆ ที่เกิดขึ้นในปัจจุบัน  พร้อมจัดประชุมต่อเนื่องเพื่อร่วมกันขับเขื่อนการทำงานของอาเซียนไปสู่เป้าหมาย  
ซึ่งในแต่ละปีสมาชิกอาเซียนจะผลัดกันทำหน้าที่เป็นเจ้าภาพจัดการประชุม และในปี 2562  เป็นวาระที่ไทยจะดำรงตำแหน่งประธานอาเซียนต่อจากสิงคโปร์ ล่าสุดในการประชุมสุดยอดอาเซียน ครั้งที่ 33 ที่สาธารณรัฐสิงคโปร์ เมื่อวันที่ 13-15 พ.ย.61 ไทยได้รับส่งมอบตำแหน่งประธานอาเซียนอย่างเป็นทางการ เพื่อเริ่มการขับเคลื่อนและเชื่อมโยงภูมิภาคอย่างเต็มรูปแบบ ภายใต้การสร้างประโยชน์ให้แก่ประชาชนทุกคน

สำหรับแนวคิดหลักในการเป็นประธานอาเซียนของไทย ที่พลเอก ประยุทธ์ จันทร์โอชา นายกรัฐมนตรี ได้ประกาศต่อนานาประเทศ คือ “ร่วมมือ ร่วมใจ ก้าวไกล ยั่งยืน” ขยายเจตนารมย์ 3 องค์ประกอบหลัก คือ ให้อาเซียนมองและก้าวไปด้วยกันสู่อนาคตอย่างมีพลวัต ใช้ประโยชน์จากวิวัฒนาการทางเทคโนโลยี เพิ่มขีดความสามารถในการแข่งขัน ควบคู่ไปกับการสร้างระบบภูมิคุ้มกันจากเทคโนโลยีก้าวกระโดด เพื่อก้าวไปสู่ดิจิทัลอาเซียน และต้องร่วมมือ ร่วมใจผ่านการส่งเสริมความเป็นหุ้นส่วนภายในอาเซียนและกับประเทศคู่เจรจาและประชาคมโลก เพิ่มความร่วมมือทางเศรษฐกิจกับนานาประเทศ โดยคำนึงถึงความสมดุลและประโยชน์ต่อประชาชน  ที่สำคัญการดำเนินงานต้องมีความยั่งยืนในทุกมิติ

นอกจากแนวคิดหลักของการขับเคลื่อนอาเซียนแล้ว ตราสัญลักลักษณ์ก็ถือเป็นส่วนสำคัญ ที่จะสะท้อนแนวคิดของภูมิภาค  โดยปีหน้าไทยใช้สัญลักษณ์ “พวงมาลัย” มาจากแนวคิดว่าคนไทยนิยมใช้พวงมาลัยในงานมงคล เป็นสัญลักษณ์การต้อนรับและให้เกียรติผู้มาเยือน ซึ่งการออกแบบได้ผสมผสานนำดอกไม้มาร้อยเรียง สื่อถึงประชาชนของประชาคมอาเซียนที่มีความร่วมมือกลมเกลียวเป็นหนึ่งเดียวกัน เพื่อก้าวไปสู่การเป็นประชาคมอาเซียนที่ไร้รอยต่อ มีประชาชนเป็นศูนย์กลาง โดยไม่ทิ้งใครไว้ข้างหลัง มุ่งมองไปสูอนาคตอย่างภาคภูมิใจ